REGULAMENTUL (CE) NR. 414/2007 AL COMISIEI
din 13 martie 2007
privind orientările tehnice pentru planificarea, punerea în aplicare şi utilizarea operaţională a serviciilor de informaţii fluviale (RIS) menţionate la articolul 5 din Directiva 2005/44/CE a Parlamentului European şi a Consiliului privind serviciile de informaţii fluviale (RIS) armonizate pe căile navigabile interioare de pe teritoriul Comunităţii
COMISIA COMUNITĂŢILOR EUROPENE,
având în vedere Tratatul de instituire a Comunităţii Europene,
având în vedere Directiva 2005/44/CE a Parlamentului European şi a Consiliului din 7 septembrie 2005 privind serviciile de informaţii fluviale (RIS) armonizate pe căile navigabile interioare de pe teritoriul Comunităţii (1), în special articolul 5,
întrucât:
(1)
În conformitate cu articolul 1 din Directiva 2005/44/CE, serviciile de informaţii fluviale (RIS) sunt dezvoltate şi puse în aplicare în mod armonizat, interoperabil şi deschis.
(2)
În conformitate cu articolul 5 din Directiva 2005/44/CE, se definesc orientările tehnice pentru planificarea, punerea în aplicare şi utilizarea operaţională a serviciilor de informaţii fluviale (RIS), denumite în continuare orientările RIS.
(3)
Orientările RIS se bazează pe principiile tehnice menţionate în anexa II la directivă.
(4)
În conformitate cu articolul 1 alineatul (2) din Directiva 2005/44/CE, orientările RIS trebuie să ţină cont de activitatea desfăşurată de organizaţiile internaţionale relevante precum Asociaţia Internaţională Permanentă a Congreselor de Navigaţie (PIANC), Comisia Centrală pentru Navigaţie pe Rin (CCNR) şi Comisia Economică pentru Europa a Organizaţiei Naţiunilor Unite (CEE/ONU). Se asigură continuitatea cu alte servicii modale de gestionare a traficului, în special serviciile de informare şi de gestionare a traficului maritim.
(5)
Pentru a asigura o înţelegere reciprocă privind planificarea, punerea în aplicare şi utilizarea operaţională a serviciilor de informaţii fluviale (RIS), termenii şi definiţiile prezentate în aceste orientări RIS vor fi utilizate în lucrările ulterioare de standardizare şi în proiectarea aplicaţiilor.
(6)
Arhitectura RIS stabilită în aceste orientări se aplică pentru dezvoltarea serviciilor, a sistemelor şi a aplicaţiilor.
(7)
În planificarea serviciilor RIS, se urmăreşte o procedură sistematică astfel cum este descrisă în aceste orientări RIS.
(8)
Orientările, care constituie obiectul prezentului regulament, corespund stadiului actual al tehnicii. Experienţa acumulată ca urmare a aplicării Directivei 2005/44/CE, precum şi progresul tehnic viitor ar putea impune modificarea orientărilor în conformitate cu articolul 5 alineatul (2) din Directiva 2005/44/CE.
(9)
Proiectul de orientări RIS a fost analizat de Comitetul instituit prin articolul 11 din Directiva 2005/44/CE.
(10)
Prevederile prezentului regulament sunt conforme cu avizul Comitetului menţionat la articolul 11 din Directiva 2005/44/CE,
ADOPTĂ PREZENTUL REGULAMENT:
Articolul 1
Prezentul regulament defineşte orientările pentru planificarea, punerea în aplicare şi utilizarea operaţională a serviciilor de informaţii fluviale (RIS). Orientările sunt definite în anexa la prezentul regulament.
Articolul 2
Prezentul regulamentul intră în vigoare în ziua următoare datei publicării în Jurnalul Oficial al Uniunii Europene.
Prezentul regulamentul este obligatoriu în toate elementele sale şi se aplică direct în toate statele membre.
Adoptat la Bruxelles, 13 martie 2007.